**Am gustat plǎcerea**

*Samoila*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Vedeam prin ceaţă acelaşi şi acelaşi vis,

Îl cercetam atent pe faţă şi pe dos.

Pe Freud îl transportam ferice-n paradis

Să se convingă singur de-i este de folos.

Şoptit-a cineva că starea e păgână?

Eu, nu, tu, nu, deşi cunosc de-a fir-a păr

Ce o să spună lumea, când o să spună,

Că peste toate domneşte-un adevăr.

Priveam sfios cum plânge adevărul

Şi-l studiam intens ca pe-o celulă pură,

Tot aşteptând ceva de parc-aş sta sub părul

Din care va să-mi pice o mălăiaţă-n gură.

Îi las pe ceilalţi să fie prinşi de-angoase,

De cercetări savante pe propria lor piele

Şi, deschizând ferestre spre zările sticloase,

Să scape de coşmaruri sau să se-nchidă-n ele.

Eu şi cu mine, cuprinşi în zeul mare,

Vom recunoaşte, sincer, că am gustat plăcerea

De dânsul oferită în vremurile-n care

Pe alţii îi subjugă trăitul şi averea.